C 259/124
601.
SL
Uradni list Evropske unije
21.7.2023
Sporazum, ki nima znatnega učinka na konkurenco Primer 3 Situacija: Fair-Clothing.Com je zelo uspešna nevladna organizacija, ki je s pomočjo državnih subvencij in uspešne medijske kampanje prepričala veliko večino podjetij, ki prodajajo oblačila v EU, vključno z vsemi glavnimi blagovnimi znamkami in več maloprodajnimi verigami za prodajo oblačil, da oblačila kupujejo le od proizvajalcev v državah v razvoju, ki spoštujejo določene ravni minimalne plače.
Kampanja, ki so jo široko podprle nacionalne potrošniške organizacije in potrošniške organizacije EU ter se je usklajevala z njimi, je bila izjemno uspešna: trenutno se 85 % vseh oblačil, prodanih v EU, prodaja pod znakom Fair Clothing (pravična oblačila).
Za pridobitev dovoljenja za uporabo znaka so sodelujoča podjetja soglašala, da bodo spoštovala standarde minimalne plače in ne bodo prodajala oblačil, ki niso v skladu s temi standardi, ne glede na to, kje se oblačila proizvajajo.
Zaradi kampanje so se plače delavcev v tekstilni industriji v državah v razvoju v povprečju zvišale za 20 %.
Raziskave in študije o potrošniških proizvodih kažejo, da se povprečna cena oblačil v EU ni znatno zvišala zaradi uvedbe znaka Fair Clothing: ocene učinka na cene se gibljejo od –0,5 % do +0,8 % in se statistično ne razlikujejo bistveno od nič.
Dejstvo, da se cene niso zvišale, je mogoče najbolj verodostojno pojasniti z relativno zanemarljivostjo plač v proizvodnji kot sestavnega dela končne cene oblačil in morebitnim izbolj­ šanjem produktivnosti dela, ki bi lahko bilo posledica zvišanja plač.
Del stroškov proizvodnje bombažnih srajc, povezan s plačami, na primer predstavlja približno 30 % lokalnih proizvodnih stroškov.
Zato se lahko pričakuje, da se je zaradi 20-odstotnega zvišanja plač cena srajce franko tovarna v državah v razvoju zvišala za največ 6 %.
Analiza: ker pogodbene stranke sporazuma o znaku Fair Clothing (lastniki blagovnih znamk in maloprodajne verige za prodajo oblačil v zahodnem svetu) k nabavni ceni dodajo 200- do 300-odstotno povprečno maržo za kritje stroškov prevoza in uvoza ter drugih stroškov distribucije in pakiranja, je učinek na ceno, po kateri pogodbene stranke prodajajo srajce, že iz tega razloga največ 1,5- do 2-odstoten.
Poleg tega kaže, da 20odstotno zvišanje plač pozitivno vpliva na produktivnost dela v tekstilnem sektorju v državah v razvoju, saj delavcem omogoča dostop do bolj hranljive hrane in boljšega zdravstvenega varstva.
Glede na intenzivno konkurenco v oblačilnem sektorju se lahko pričakuje, da se bodo cene zaradi tega izboljšanja produktivnosti znižale.
Na podlagi ocen učinka na ceno je mogoče skleniti, da sporazumi o znaku Fair Clothing verjetno ne bodo imeli znatnih negativnih učinkov za stranke pogodbenih strank sporazumov in zato niso zajeti v členu 101 (1).
602.
Sporazum, ki verjetno ne omejuje konkurence na podlagi člena 101(1) in/ali verjetno izpolnjuje pogoje iz člena 101(3) Primer 4 Situacija: na podlagi ugotovitev raziskave priporočenih ravni maščobe v nekaterih predelanih živilih, ki jo je opravil javno financirani možganski trust v eni državi članici, je več večjih proizvajalcev predelanih živil v isti državi članici prek uradnih razprav v okviru industrijskega trgovinskega združenja soglašalo, da se določijo priporočene ravni maščob za proizvode.
Pogodbene stranke imajo skupaj 70-odstotni prodajni delež teh proizvodov v državi članici.
Pobuda pogodbenih strank bo podprta z nacionalno oglaševalsko kampanjo, ki jo bo financiral možganski trust in v kateri bodo poudarjene nevarnosti visoke vsebnosti maščob v predelanih živilih.
Analiza: čeprav so ravni maščobe samo priporočene in zato prostovoljne, je mogoče, da bodo zaradi velike medijske pozornosti zaradi nacionalne oglaševalske kampanje dogovor glede priporočenih ravni maščob spoštovali vsi proizvajalci predelanih živil v državi članici.
Zato lahko ta raven postane dejansko najvišja raven maščob v predelanih živilih.
S tem se lahko omeji izbira potrošnika na celotnem proizvodnem trgu.
Kljub temu pa bodo pogodbene stranke lahko še naprej konkurirale v zvezi s številnimi drugimi značil­ nostmi proizvodov, kot so cena, velikost proizvoda, kakovost, okus, vsebnost drugih hranil in soli, ravno­ vesje sestavin in trženje blagovne znamke.
Nadalje se lahko konkurenca v zvezi z ravnmi maščob v zadevnem proizvodu poveča, kadar si pogodbene stranke prizadevajo ponuditi proizvode z najnižjimi ravnmi.
Zato ni verjetno, da bo sporazum omejeval konkurenco v smislu člena 101(1).
Vendar tudi če se ugotovi, da ima sporazum znaten negativen učinek na konkurenco na podlagi člena 101(1) – ker potrošniki ne morejo izbrati živil z visoko vsebnostjo maščob –, bodo koristi za potrošnike v smislu vrednosti prejetih informacij in koristnih učinkov na zdravje verjetno večje od škode, zato bo sporazum verjetno izpolnjeval pogoje iz člena 101(3).